b'\n_START_ARTICLE_\nJu\xc5\xbeni tok\n_START_PARAGRAPH_\nJ\xc3\xba\xc5\xbeni tok je opu\xc5\xa1\xc4\x8deni projekt plinovoda, ki naj bi potekal iz ju\xc5\xbene Rusije (obalna kompresorska postaja Beregova) po dnu \xc4\x8crnega morja, do Bolgarije in nato \xc4\x8dez Srbijo, Mad\xc5\xbearsko do plinskega vozli\xc5\xa1\xc4\x8da Baumgarten blizu Dunaja v Avstriji. En krak bi se v Bolgariji odcepil proti Gr\xc4\x8diji in \xc4\x8dez morje v Italijo. Upo\xc5\xa1tevana je bila tudi mo\xc5\xbenost razcep na Mad\xc5\xbearskem pri kraju V\xc3\xa1rosf\xc3\xb6ld s krakom \xc4\x8dez Slovenijo v Italijo. Projekt je bil najavljen 23. junija 2007, razvijal ga je ruski monopolist Gazprom v sodelovanju z italijanskim podjetjem ENI._NEWLINE_Predstavnika vlade Ruske federacije in Slovenije , ministra za gospodarstvo Sergej \xc5\xa0matko in Matej Lahovnik sta ob prisotnosti predsednikov obeh vlad, Vladimirja Putina in Boruta Pahorja 14. novembra 2009 v Moskvi podpisala medvladni dogovor o na\xc4\x8delnem soglasju za izgradnjo kraka \xc4\x8dez Slovenijo ter o pogojih poslovanja me\xc5\xa1ane dru\xc5\xbebe, v kateri bi Gazprom imel ve\xc4\x8dinski (51%) dele\xc5\xbe.  Natan\xc4\x8dne trase plinovoda niso dolo\xc4\x8dili, obstoji pa mo\xc5\xbenost, da se deloma uporabijo obstoje\xc4\x8di plinovodi oziroma plinovodi, ki se gradijo. Predvidevali so, da bi investicijska vrednost plinovoda v Sloveniji bila okoli ene milijarde evrov._NEWLINE_Ruska federacija je pred tem \xc5\xbee podpisala podobne dogovore z vsemi drugimi dr\xc5\xbeavami, skozi katere naj bi plinovod potekal._NEWLINE_Zmogljivost podmorskega dela v \xc4\x8crnem morju bi bila v za\xc4\x8detku 31 milijard Sm\xc2\xb3 plina letno, z mo\xc5\xbenostjo pove\xc4\x8danja zmogljivosti na 47 milijard Sm\xc2\xb3 letno. Skupni stro\xc5\xa1ki projekta naj bi bili vsaj 20 milijard ameri\xc5\xa1kih dolarjev._NEWLINE_Projekt je bil 1. decembra 2014 ustavljen. Ruska stran se ni hotela ukloniti predpisom EU (tretji energetski sve\xc5\xbeenj), ki zahtevajo dostop tretje strani do dela zmogljivosti plinovodov. Ruska stran naj bi podvodni plinovod preusmerila proti Tur\xc4\x8diji.'